“วีระพล ไชยธีรัตต์” โอนบิ๊กล็อต CWT เข้า “ไชยดียิ่ง” เฉียด 19 ล้านหุ้น ดันถือ 20.24%
“วีระพล ไชยธีรัตต์” โอนบิ๊กล็อต CWT จำนวน 18.80 ล้านหุ้น ดัน “บริษัท ไชยดียิ่ง จำกัด” เป็นโฮลดิ้งของครอบครัวไชยธีรัตต์ ถือหุ้นเพิ่ม 20.24% ของสิทธิออกเสียงทั้งหมด
“วีระพล ไชยธีรัตต์” โอนบิ๊กล็อต CWT จำนวน 18.80 ล้านหุ้น ดัน “บริษัท ไชยดียิ่ง จำกัด” เป็นโฮลดิ้งของครอบครัวไชยธีรัตต์ ถือหุ้นเพิ่ม 20.24% ของสิทธิออกเสียงทั้งหมด
17 มิ.ย. 2565

บริษัท ชัยวัฒนา แทนเนอรี่ กรุ๊ป จำกัด (มหาชน) หรือ CWT เปิดเผยว่า รายงานการเปลี่ยนแปลงการถือหุ้นของบริษัทเมื่อวันที่ 14 มิ.ย.65 ว่า นายวีระพล ไชยธีรัตต์ ผู้ถือหุ้นใหญ่ได้ทำรายการขายหุ้นบนกระดานรายใหญ่ (Big lot) จำนวน 18,800,000 หุ้น หรือคิดเป็น 2.97% ให้กับบริษัท ไชยดียิ่ง จำกัด ซึ่งเป็นโฮลดิ้งของครอบครัวไชยธีรัตต์ โดยการได้มาครั้งนี้ทำให้สัดส่วนการถือหุ้นเพิ่มเป็น 20.24% ของสิทธิออกเสียงทั้งหมด
ทั้งนี้ นายวีระพล กล่าวว่า การทำรายการดังกล่าวเป็นการปรับโครงสร้างการถือหุ้นภายในกลุ่มครอบครัวไชยธีรัตต์ เพื่อปรับโครงสร้างถือหุ้นของครอบครัวให้มีความชัดเจนมากขึ้น และเพิ่มความคล่องตัวในการบริหารจัดการทรัพย์สินของครอบครัว ทั้งนี้ บริษัท ไชยดียิ่ง จำกัด มีนโยบายเพิ่มสัดส่วนการถือหุ้น CWT ให้มากกว่า 25% เพื่อได้รับสิทธิตามเกณฑ์ด้วย
โดยหลังการขายหุ้นบิ๊กล็อตในครั้งนี้ ผมยังถือหุ้น CWT ในสัดส่วน 18.03% ของสิทธิออกเสียงทั้งหมด จะไม่กระทบต่อโครงสร้างการบริหารจัดการ รวมถึงการกำหนดนโยบายและอำนาจการบริหารงานของบริษัทฯแต่อย่างใด
อย่างไรก็ตามแนวโน้มผลการดำเนินธุรกิจในช่วงครึ่งหลังปี 2565 คาดว่าจะเติบโตอย่างแข็งแกร่ง เนื่องจากบริษัทฯ ยังคงทยอยส่งมอบงานตามแผน โดยในส่วนของธุรกิจเบาะหนังมีออเดอร์อยู่ในมือแล้ว ขณะที่มีรายได้จากธุรกิจจำหน่ายไฟฟ้าเข้ามาอย่างสม่ำเสมอ และอยู่ระหว่างรอสัญญาซื้อขายไฟฟ้าเข้ามาเพิ่มเติม ส่วนธุรกิจ SKC มีการส่งมอบงานตามกำหนดที่วางไว้ ทำให้มั่นใจว่ารายได้รวมในปีนี้จะสามารถเติบโตได้อย่างแข็งแกร่งต่อเนื่องจากปีก่อนและยังคงเดินตามแผนงานที่วางไว้